LV Eiropas Savienības Oficiālais Vēstnesis C 30/20

Prasība, kas celta 2010. gada 11. novembrī — Eiropas Komisija/Portugāles Republika

(Lieta C-524/10)

()

2011/C 30/33

Tiesvedības valoda — portugāļu

Lietas dalībnieki

Prasītāja: Eiropas Komisija (pārstāvis — M. Afonso)

Atbildētāja: Portugāles Republika

Prasītājas prasījumi:

Komisija lūdz Tiesu:

— atzīt, ka Portugāles Republika, lauksaimniekiem piemērodama īpašu režīmu, kas PVN direktīvā (1) noteiktajam režīmam neatbilst gan tāpēc, ka tie tiek atbrīvoti no PVN maksāšanas, gan tāpēc, ka tiek piemēroti vienotās likmes kompensācijas procenti nulles apmērā, vienlaikus veikdama būtisku negatīvu kompensāciju pašu resursos, lai izlīdzinātu PVN iekasēšanu, nav izpildījusi PVN direktīvas 296.-298. pantā noteikto;

— piespriest Portugāles Republikai atlīdzināt tiesāšanās izdevumus.

Pamati un galvenie argumenti

Portugāles tiesību aktos nav paredzēta vienotas likmes kompensācija lauksaimniekiem par samaksāto PVN priekšnodokli. Portugālē 2007. gada 13. un 14. novembrī par 2004. un 2005. gadu veiktās pašu resursu pārbaudes rezultātā Portugāles iestādes norādīja, ka PVN priekšnodoklis, kuru nav atskaitījuši lauksaimnieki, uz kuriem attiecas īpašais režīms, sasniedza apmēram 5,3 % no attiecīgā apgrozījuma 2004. gadā un 7,9 % — 2005. gadā. Uzskatīdamas, ka lauksaimniecības nozarē maksātais PVN tādēļ ir pārmērīgs, Portugāles iestādes attiecībā uz 2004. gadu veica negatīvu kompensāciju apmēram 70 miljonu EUR apmērā savos pašu resursu bāzes aprēķinos. Sīki izvērtējusi lauksaimniekiem Portugālē piemērotā īpašā režīma saderīgumu ar PVN direktīvu, Komisija secināja, ka Portugāles Republika nav izpildījusi PVN direktīvas 296.-298. pantā noteiktos pienākumus. Proti, saskaņā ar PVN direktīvā paredzēto kopējo vienotās likmes režīmu jānosaka pienācīgi kompensācijas procenti, ja attiecīgā makroekonomikas statistika norāda, ka PVN apmērs, ko priekšnodoklī samaksājuši lauksaimnieki, uz kuriem attiecas šis īpašais režīms, nav bijis nulle vai tuvu nullei.

Lai arī dalībvalstīm nav atļauts noteikt vienotās kompensāciju likmes procentus, kas pārsniegtu priekšnodoklī samaksāto PVN, ievērojot, ka šādas pārmērīgas kompensācijas būtu valsts atbalsts attiecīgajām nozarēm, no tā nav secināms, ka PVN direktīvai būtu atbilstīgi Portugāles tiesību akti, kuros nav paredzēta nekāda kompensācija lauksaimniekiem, uz kuriem attiecas īpašais režīms. Dalībvalstis nedrīkst patvaļīgi neņemt vērā makroekonomikas statistiku un gluži vienkārši nolemt, ka par priekšnodoklī samaksāto PVN nepienākas nekāda kompensācija. Šādā gadījumā dalībvalsts saviem lauksaimniekiem piemērotu īpašu režīmu, kas nolūka un mērķu ziņā būtiski atšķiras no PVN direktīvas XII sadaļas 2. nodaļā paredzētā un regulētā kopējā vienotas likmes režīma lauksaimniekiem.

Komisija uzskata, ka ar īpašo režīmu, kas Portugāles tiesību aktos paredzēts lauksaimnieku veiktajai darbībai, netiek pareizi un saskanīgi īstenots šis kopējais režīms. Patiesībā visi tie lauksaimnieki, kuri neizvēlas parasto nodokļu režīmu, ar minētajiem tiesību aktiem tikai tiek atbrīvoti no nodokļa un tādējādi pavisam izslēgti no PVN sistēmas. Ņemot vērā, ka lauksaimnieki, uz kuriem attiecas šis režīms, joprojām pārstāv ievērojamu Portugāles lauksaimniecības nozares daļu, ar šo valsts likumdevēja izvēli tiek smagi pārkāpts nodokļa vispārējuma princips, saskaņā ar kuru PVN jāiekasē pēc iespējas vispārējāk un tam jābūt piemērojamam visos preču ražošanas un izplatīšanas, kā arī pakalpojumu sniegšanas posmos. Turklāt lauksaimnieku veiktajām darbībām piemērojama atbrīvojuma noteikšana nav paredzēta nevienā PVN direktīvas normā un ir klajā pretrunā tās 296. panta 1. punkta noteikumiem, kuros dalībvalstīm attiecībā uz lauksaimniekiem ļauts izvēlēties kādu no trijiem skaidri noteiktiem režīmiem, proti, piemērot parasto režīmu, XII sadaļas 1. nodaļā paredzēto vienkāršoto režīmu vai tās pašas sadaļas 2. nodaļā paredzēto kopējo vienotas likmes režīmu.

(1) Padomes 2006. gada 28. novembra Direktīva 2006/112/EK par kopējo pievienotās vērtības nodokļa sistēmu (OV L 347, 1. lpp.)